4. ΝΟΜΟΣ 3144 της 28 Ιουλ./4 Αυγ. 1924 (ΦΕΚ Α΄ 180) Περί τιμωρίας της χρήσεως του στρατ. ενδύματος κατά την διάπραξιν αξιοποίνων πράξεων. Βλ. και άρθρ. 176 του νέου Ποιν. Κώδικος και άρθρ. 105 Στρατιωτ. Π. Νόμου. Επίσης Νόμ. 3936 περί απαγορεύσεως χρησιμοποιήσεως πηληκίου, χλαίνης κλπ. και Α.Ν. 2403/1940 (τόμ. 36). Άρθρ.1.-Πας μη στρατιωτικός, όστις, φέρων στρατιωτικήν στολήν χακί ή άλλου χρώματος ή πηλήκιον στρατιωτικόν μετά ή άνευ εθνοσήμου, ήθελε διαπράξει κακούργημα, τιμωρείται δια την χρήσιν των τοιούτων ειδών, εφ’ όσον εκηρύχθη ένοχος της κυρίας πράξεως, με φυλάκισιν τουλάχιστον ενός μηνός, εκτιομένην μετά την έκτισιν της διά την κυρίαν πράξιν επιβληθείσης ποινής ή και με χρηματικήν ποινήν 500 μέχρι 3.000 δραχμών, εάν δε ήθελε διαπράξει πλημμέλημα, δύναται να τιμωρηθή, προσθέτως επίσης, με τας αυτάς ποινάς, μη αποκλειομένης εις αμφοτέρας τας περιπτώσεις της βαρυτέρας διά παράβασιν του άρθρ. 229 του Π. Νόμου ή άλλης διατάξεως ποινής, συνυπολογιζομένης εν τοιαύτη περιπτώσει μετά της κυρίας πράξεως, κατά τα άρθρ. 109 και 110 του Π. Νόμου. Άρθρ.2.-Οσάκις η κυρία πράξις δικάζεται υπό του δικαστηρίου των κακουργιοδικών, το δικαστήριον των συνέδρων αποφαίνεται περί της κατά το προηγούμενον άρθρ. 1 πράξεως, οιαδήποτε και αν είναι η ετυμηγορία των ενόρκων, και πάντοτε μετά την ετυμηγορίαν ταύτην. Άρθρ.3.-Ο παρών Νόμος ισχύει εν Μακεδονία, Θράκη και Ηπείρω, δύναται δε να επεκταθή και αλλαχού του κράτους διά Β.Δ/τος προκαλουμένου υπό των υπουργών της Δικαιοσύνης και Στρατιωτικών. 